Source: https://podpora.financnasprava.sk/122220-Oprava-odpo%C4%8D%C3%ADtanej-dane
Timestamp: 2020-07-12 17:07:13+00:00
Document Index: 5241788

Matched Legal Cases: ['§ 53', '§ 25', '§ 25', '§ 25', '§ 22', '§ 53', '§ 73', '§ 25']

Úvod > DPH > Odpočítanie dane > Oprava odpočítanej dane > Oprava odpočítanej dane
Ustanovenie § 53 zákona o DPH sa týka opravy odpočítanej dane, ktorá súvisí s opravou základu dane vykonanej dodávateľom, alebo colným orgánom. Ukladá sa povinnosť opraviť odpočítanú daň v nadväznosti na opravu základu dane (§ 25 zákona o DPH), ak táto oprava má za následok zníženie základu dane, a tiež, možnosť opraviť odpočítanú daň, ak táto oprava má za následok zvýšenie základu dane. Obdobne platiteľ dane vykoná opravu odpočítanej dane v prípadoch, kedy je základ dane znížený alebo zvýšený colným orgánom následne po dovoze tovaru.
Povinnosť opraviť odpočítanú daň, ak nastane skutočnosť podľa § 25 ods. 1 zákona o DPH, ktorá má za následok zníženie dane, platiteľ dane vykoná v tom zdaňovacom období, v ktorom dostal doklad o oprave dane. Ak nedostane doklad do 30 dní odo dňa, keď nastala skutočnosť podľa § 25 ods. 1 zákona o DPH, opraví v tom zdaňovacom období, keď uplynie 30 dní odo dňa, keď nastala rozhodná skutočnosť.
V prípade krádeže tovaru, pri ktorom platiteľ odpočítal daň, je platiteľ povinný odviesť daň vo výške odpočítanej dane; ak je tovar predmetom odpisovania podľa osobitného predpisu (§ 22 zákona č. 595/2003 Z .z.), zníži platiteľ odvod dane o pomernú časť dane zodpovedajúcu odpisom. Ak bol odcudzený tovar, ktorý bol predmetom nájmu s dojednaným právom kúpy prenajatej veci (tzv. finančný lízing), odvedie platiteľ daň zníženú o daň, ktorú z tohto tovaru už odviedol, najviac však do výšky odpočítanej dane. Platiteľ daň odvedie za to zdaňovacie obdobie, v ktorom zistil krádež tovaru.
Otázka č. 1 - Krádež vozidla
Nájomca si obstaral formou finančného prenájmu motorové vozidlo. Následne toto motorové vozidlo bolo odcudzené t.j. došlo ku krádeži vozidla. Má nájomca v prípade krádeže vozidla povinnosť odviesť DPH?
Postup pri vrátení odpočítanej dane v prípade krádeže tovaru, ktorým je aj hmotný majetok obstaraný formou finančného lízingu, vyplýva z § 53 ods. 5 zákona o DPH. Uvedené ustanovenie sa nájomcu netýka. Daň z pridanej hodnoty odvádza len prenajímateľ, ako rozdiel medzi uplatnenou daňou pri nákupe vozidla a daňou z jednotlivých splátok, ktoré už odviedol podľa splátkového kalendára.
Otázka č. 2 - Reklamácia
Platiteľ dane (odberateľ) vráti dodávateľovi časť tovaru z dôvodu reklamácie. Dodávateľ reklamáciu uznal a 28. apríla 2020 poskytol zľavu z pôvodnej ceny tovaru. Dodávateľ vyhotoví doklad o oprave základu dane 3. mája 2020. Je odberateľ povinný opraviť odpočítanú daň, ktorú si pri kúpe tovaru odpočítal?
Podľa § 73 písm. e) zákona o DPH je dodávateľ povinný vyhotoviť opravný doklad do 15 dní od konca mesiaca, v ktorom nastala skutočnosť podľa § 25 ods. 1 zákona o DPH. Odberateľ vykoná opravu odpočítanej dane za zdaňovacie obdobie, v ktorom dostal doklad o oprave základu dane, t.j. za zdaňovacie obdobie máj. Ak by dodávateľ nevyhotovil doklad o oprave základu dane ani do 28. mája 2020, odberateľ je povinný za zdaňovacie obdobie máj 2020 opraviť odpočítanú daň (30 dňová lehota vyprší 28. mája 2020).
Otázka č. 3 - Krádež počítača
Platiteľ dane kúpil v januári 2019 počítač za cenu 2 400 eur, z toho cena bez dane je 2000 eur. Daň je 400 eur. Vstupná daň bola odpočítaná v plnej výške. V januári 2020 bol počítač ukradnutý. Aký bude postup platiteľa dane?
Výška odvodu dane je 300 eur, t.j. 400 eur mínus 25 % z 400 sa rovná 300 eur. Túto sumu uvedie platiteľ dane v daňovom priznaní za zdaňovacie obdobie, v ktorom zistil krádež počítača, to znamená za zdaňovacie obdobie január 2020.